**ОБОСНОВКА**

***Относно****: Намаляване на площта на Природен парк „Сините камъни“ посредством изключване на имот с идентификатор 67338.401.1 по Кадастралната карта и кадастралните регистри (КККР) на гр. Сливен, община Сливен, област Сливен.*

Природен парк „Сините камъни“ е обявен за Народен парк със Заповед за обявяване № 893/ 28.11.1980 г. (ДВ, бр. 1/1981 г.), разширен със Заповед № 410 от 07.05.1982 г. на председателя на Комитета за опазване на природната среда (ДВ, бр. 43 от 1982 г.), прекатегоризиран в природен парк със Заповед № РД-351 от 14.07.2000 г. (ДВ бр. 66 от 11.08.2000 г.), увеличаване на площта със Заповед № 763 от 05.08.2002 г., (ДВ, бр. 86 от 2002 г.) и поправка на очевидна фактическа грешка със Заповед № РД-16 от 17.01.2011 г. (ДВ бр. 13 от 11.02.2011 г.).

В областна администрация – Сливен е постъпило заявление с вх. № ОА21- 02326/02.07.2020 г. на „Болкън Резидънс“ ЕООД, ЕИК по Булстат 201757720, със седалище и адрес на управление: гр. Сливен, ул. „Банско шосе“ № 22, представлявано от управителя Светлана Димитрова, с искане да бъде инициирано производство на основание чл. 41, т. 3 във връзка с чл. 42, ал, 1 и чл. 36, ал. 1 от Закона за защитените територии за намаляване на територията на Природен парк „Сините камъни“ с площ от 11 771 кв.м., представляваща поземлен имот с идентификатор 67338.404.1 по КККР на гр. Сливен. Дружеството е собственик на две сгради, построени в имота и мотивира своето искане с липса на посочените в Закона за защитените територии характеристики на поземлен имот с идентификатор 67338.404.1 като защитена територия.

Областният управител на Област Сливен предлага стартиране на процедура по реда на Глава трета от Закона за защитените територии (ЗЗТ) за намаляване на площта на Природен парк „Сините камъни“ посредством изключване на имот с идентификатор 67338.401.1 по Кадастралната карта и кадастралните регистри (КККР) на гр. Сливен, община Сливен, област Сливен с писмо с вх. № 08-00-1056/21.08.2024 г. на МОСВ.

Като основание за предложението е посочено, че в поземлен имот с идентификатор 67338.404.1 са построени две сгради, собственост на „Болкън Резидънс“ ЕООД, както следва: сграда с идентификатор 67338.401.1.1 със застроена площ (ЗП) 856 кв.м., с предназначение: хотел, и сграда с идентификатор 67338.401.1.2 със ЗП 123 кв.м., с предназначение: за енергопроизводство. Сградите са изградени в края на 70-те години на XX в. Ведно със сградите в имота е изграден асфалтов път, паркинг и друга прилежаща инфраструктура, обслужващи сградите. Съгласно Горскостопанския план на ДГС – Сливен, имотът попада в отдел 765, подотдел 4 и е определен за дворно място - прилежаща площ към сградите, построени в имота. Към датата на обявяване на Природен парк „Сините камъни“ имотът е усвоен за мероприятието, за което е предназначен, сградите са изградени, имотът е ограден с трайна ограда. На източната имотна граница е изграден асфалтов път с прилежаща подпорна стена за достъп до сградите. От запад имотът граничи със строителните граници на гр. Сливен, с улица „Планинска“ – територия на транспорта, публична общинска собственост, с НТП: За местен път, която води до долна лифтена станция и застроени територии. Имотът е благоустроен, изградени са асфалтови площадки.

Съгласно чл. 29 от Закона за защитените територии за природни паркове се обявяват територии, включващи разнообразни екосистеми с многообразие на растителни и животински видове и на техните местообитания, с характерни и забележителни ландшафти и обекти на неживата природа. Природните паркове се управляват с цел поддържане на разнообразието на екосистемите и опазване на биологичното разнообразие в тях; предоставяне на възможности за развитие на научни, образователни и рекреационни дейности; устойчиво ползване на възобновимите природни ресурси при запазване на традиционни форми на поминък, както и осигуряване на условия за развитие на туризъм. Имотът попада в отдел 765, подотдел 4 съгласно Горскостопанския план на ДГС – Сливен, но не притежава характеристиките на гора и горска територия по смисъла на чл. 2 от Закона за горите, според който гора по смисъла на закона са земи, заети от горскодървесна растителност с площ не по-малка от един декар, височина на дървостоя в зряла възраст не по-малко от 5 м, широчина на насаждението, измерена между стъблата на крайните дървета, не по-малко от 10 м, и проекция на короните не по-малка от 10 на сто от площта на насаждението; площи, които са в процес на възобновяване и все още не са достигнали, но се очаква да достигнат минимална проекция на короните 10 на сто и височина на дърветата 5 м; площи, които в резултат на антропогенна дейност или естествени причини са временно обезлесени, но подлежат на възобновяване; защитни горски пояси, както и ивици от дървета с площ, по-голяма от един декар, и широчина над 10 м; насаждения в системи и съоръжения за предпазване от вредното въздействие на водите; клекови формации; съобщества от дървесни или храстови видове, разположени край водни обекти. Горска територия по смисъла на Закона за горите са горите; голини, недървопроизводителни земи и други територии, предназначени за горскостопанска дейност; 3. карстови образувания, разположени в горите и териториите за горскостопанска дейност; защитни горски пояси. Непосредствената близост на имота с урбанизираната територия на гр. Сливен не дава възможност да изпълнява пълноценно предназначението си на защитена тертория по отношение на опазване на билогичното разнообразие и функционалното ѝ предназначение. Стопанисването и ползването на горско-стопански ресурс е невъзможно, тъй като такъв липсва.

Към предложението на Областния управител е приложено експертно становище от ректора на Лесотехнически университет (ЛТУ) София. Според експертите от ЛТУ гр. София „Сините камъни“ са скален масив, който е традиционен символ на гр. Сливен от преди обявяването на едноименния природен парк през ноември 1980 година със заповед на Председателя на Комитета по опазване на околната среда към Министерски съвет на Народна Република България на площ от 6108 хектара. При обявяването за защитена територия е формулирана следната цел: ,, да се запазят ценните растителни и животински общности и богатото разнообразие на природата в естествено състояние за нуждите на науката, отдиха и туризма“. По-късно площта на парка е разширена до днешния размер от 11381 ха. Днес ПП „Сините камъни" е важна защитена територия в мрежата от защитени природни територии на Република България, поради забележителните и редки природни дадености - специфичен геоложки строеж, огромно растително богатство, наброяващо над 1000 вида висши растения (много от тях лечебни), които в съчетание с многообразните природни местообитания са дом и среда за съществуването на десетки видове редки и/или защитени животински видове вкл. земноводни, влечуги, птици и бозайници. Опазеното значимо биологично разнообразие е основание ПП „Сините камъни" да е част от мрежата Натура 2000.

Площта на парка е горска територия, от която 82 % са залесени площи, 2 % са незалесени, дървопроизводителни площи и 16 % са незалесени, недървопроизводителни площи. Огромната част от горите (над 70 % по площ) по произход са издънкови или изкуствени иглолистни насаждения, което показва, че в миналото те са били предмет на активно стопанско въздействие.

Понастоящем на територията на парка се провеждат главно санитарни, принудителни и технически сечи с цел поддържане на рекреационните му функции. За това се грижат дирекцията на ПП към ИАГ и ТП-ДГС „Сливен“ към ЮИДП. Според Доклад за проучване на видове по проект „Устойчиво управление и устройство на Природен парк „Сините камъни" основните заплахи, които указват отрицателно въздействие върху биоразнообразието в парка са: *„събиране на животни /костенурки, птици и др./ скитащи кучета и котки, бракониерски лов, обрастване на ливади, поради липса на пашуване; несъобразени сечи, поради неодобрен План за управление на природния парк. Отрицателно действащи фактори, върху популацията на значими растителни видове са: ерозия, утъпкване, късане, паша и антропогенен натиск“'.*

Поземлен имот с идентификатор по КК 67338.404.1 с площ 11 771 м2 представлява дворно място, трайно отделено от околните насаждения, в което няма гора и горски формации, няма естествени и други растителни съобщества. В имота няма свободен достъп за едри бозайници от прилежащата територия на парка. Поради фактическото урбанизиране на територията с наличните постройки, инфраструктура и постоянно човешко присъствие не е основно местообитание или убежище за дивата фауна. През територията не преминават каквито и да е водни течения. Фактическото състояние на ПИ 67338.404.1 по КККР на гр. Сливен не отговаря на изискванията и не изпълнява целите и задачите на защитена природна територия. В заключение преподавателите по лесовъдство в ЛТУ-София изразяват становище, че изваждането на имот с идентификатор 67338.404.1 по КККР на гр. Сливен с площ от 11 771 кв.м., при спазване на процедурите по чл. 36, 41 и 42 от Закона за защитените територии от обхвата на Природен парк „Сините камъни“ няма да доведе до влошаване на природозащитното състояние, функциите и изпълнението на целите за управление на защитената територия.

С писмо № 08-00-1056-1 от 28.08.2024 г. МОСВ уведомява РИОСВ-Стара Загора за постъпилото предложение от Областния управител на област Сливен за намаляване на територията на Природен парк „Сините камъни“ с площ от 11 771 кв.м., представляваща поземлен имот с идентификатор 67338.404.1 по КККР на гр. Сливен. Предложеният за изключване имот с идентификатор 67338.404.1 по КККР на гр. Сливен попада изцяло в границите на защитени зони BG0002058 „Сините камъни – Гребенец“ за опазване на дивите птици и BG0000164 „Сините камъни“ за опазване на природните местообитания на дивата флора и фауна, обявена със Заповед № РД-1025/17.12.2020 г. на министъра на околната среда и водите. Съгласно проект „Картиране и определяне на природозащитното състояние на природни местообитания и видове – Фаза I“ в имота са картирани местообитания на видове, предмет на опазване в защитена зона BG0000164 „Сините камъни“.

В тази връзка е извършена проверка на място от експерти на РИОСВ-Стара Загора, обективирана в Констативен протокол № 012545 от 05.09.2024 г., с участието на ДПП „Сините камъни“ и преподавател в Лесотехнически университет, гр. София и в присъствието на представител на „БОЛКЪН РЕЗИДЪНС“ ЕООД, ЕИК 201757720, със седалище и адрес на управление: гр. Сливен, ул. „Банско шосе“ № 22.

Проверката е установила, че в имот с идентификатор 67338.404.1 по КККР на гр. Сливен, общ. Сливен са построени две сгради, както следва: сграда с идентификатор 67338.404.1.1 с функционално предназначение - хотел и сграда с идентификатор 67338.404.1.2 с функционално предназначение за енергопроизводство. Освен сградите в имота има и изграден асфалтов път, паркинг и друга прилежаща инфраструктура обслужваща сградите. Имотът е ограден с трайна ограда. На запад имотът граничи с улица „Планинска” – територия на транспорта, публична общинска собственост, с НТП: За местен път, която води до долна лифтена станция и застроени площи. В имот с идентификатор 67338.404.1 по КККР на гр. Сливен, общ. Сливен **липсват природни местообитания и видове предмет на опазване** в защитените зони BG0002058 „Сините камъни-Гребенец“, BG0000164 „Сините камъни“, както и в границите на защитена територия - Природен парк „Сините камъни“. Не се предвижда промяна на границите и площта на цитираните по-горе защитените зони. Имот с идентификатор 67338.404.1 по КККР на гр. Сливен, общ. Сливен е разположен в периферията на ПП „Сините камъни”. На територията на дворното място, което е трайно отделено от съседните насаждения чрез стабилна ограда, няма гора, респ. горски формации, няма естествени, други растителни съобщества, няма свободен достъп за едри бозайници и поради фактическото ѝ урбанизиране с наличните постройки, инфраструктура и постоянно човешко присъствия не е основно или временно местообитание или убежище за дивата фауна. През територията не преминават каквито и да е естествени водни течения. Същата територия, чрез част от наличните сгради изпълнява туристическа и рекреационна функция, като граничи отчасти с урбанизираната територия на град Сливен. Фактическото състояние на територията е благоустроена, урбанизирана площ, която не отговаря на изискванията и не изпълнява целите и задачите на Защитена природна територия по смисъла на Закона за защитените територии (чл. 2, ал. 2 Опазването на природата в защитените територии има предимство пред другите дейности в тях). Евентуалното изваждане на тази площ от обхвата на ПП „Сините камъни“ няма да промени състоянието на видовете и обектите, предмет на консервация и опазване на територията на парка, нито ще промени туристически маршрути, хидрологични режими, или ще доведе до допълнително унищожаване на хабитати. Не се очаква и негативна промяна за увеличен антропогенен натиск от същата територия, която фактически се ползва като частен поземлен имот от „Болкан Резидънс“ ЕООД и е с относително ограничен достъп. От гореизложеното може да се направи обоснован извод, че нито една от идентифицираните по-горе заплахи към парка няма да се разшири.

В рамките на съгласувателната процедура с писма вх. № 08-00-1056-3 от 13.09.2024 г. и № 08-00-1056-7 от 30.09.2024 г. от ИАГ изразяват положително становище и посочват, че във връзка с функциите свързани с контрола и управлението на природния парк е изискано становище от Регионална дирекция по горите (РДГ) Сливен и Дирекцията на ПП „Сините камъни“. В отговор двете дирекции не възразяват, относно намаляването на площта на парка. Също така, от ИАГ обръщат внимание, че съгласно действащият Горскостопански план за ТП „ДГС – Сливен“, утвърден със Заповед № ГСП 1216/21.12.2013г. на изпълнителния директор на ИАГ, посоченият имот с идентификатор 67338.404.1 попада в подотдел 765 „2“, с площ от 0,2 ха, представляващ „Шосе“ и подотдел 765 „3“, с площ от 1,3 ха, представляващ „Дворно място“.

С писма вх. № 08-00-1056-5 от 18.09.2024 г. и № 08-00-1056-8 от 04.10.2024 г. МЗХ съгласуват, като целесъобразно намаляването на площта на природния парк, като считат, че изключването на имот с идентификатор 67338.404.1, няма да доведе до застрашаване на биоразнообразието в природния парк.

С оглед последващо процедиране по реда на ЗЗТ на РИОСВ – Стара Загора е възложено да извърши проверка на терен, в която да вземат участие експерти с необходимата експертиза и да изразят становище за целесъобразността на предложението на Областния управител. В резултат с писмо вх. № 08-00-1056-4 от 17.09.2024 г. от РИОСВ – Стара Загора се изразява становище, че изключването на имота от границата на природния парк няма да доведе до влошаване на природозащитното състояние, функциите и изпълнението на целите за управление на защитената територия, както и няма вероятност да окаже значително отрицателно въздействие върху местообитанията и/ или видовете, предмет на опазване в защитени зони BG0002058 „Сините камъни – Гребенец“ и BG0000164 „Сините камъни“. Фактическото състояние на територията, която е благоустроена, урбанизирана площ, в нея липсват ефективно заети местообитания на защитени видове, както и приоритетни за опазване природни местообитания и не отговаря на изискванията, както и не изпълнява целите и задачите на Защитена природна територия по смисъла на Закона за защитените територии. Ползването на сградите по предназначение не засяга природни местообитания, предмет на опазване в ЗЗ. Пътната инфраструктура е съществуваща и е в добро състояние. Въздействие върху защитени видове и местообитания в тази територия не се предполага. При реализиране на ИП не се очаква да има нарушени въздушни коридори за мигриращите реещи се птици. С изключването на имота от ПП „Сините камъни“ няма да настъпи нарушаване на целостта, намаляване на разнообразието и стесняване на териториите на естествените местообитания на видове птици. Не съществува вероятност някой от видовете, предмет на опазване в защитените зони да престане да ги обитава. Няма да има нарушаване на видовия състав и биологично разнообразие в защитените зони ще бъде запазено. Няма да бъдат фрагментирани местообитания и популациите на редки, защитени и ендемични видове, характерни за зоните, както и няма да бъде влошена структурата и динамиката на техните популации. С изключването на имота от ПП „Сините камъни“, въздействията върху птиците и местообитанията, предмет на опазване в защитените зони ще бъдат незначителни.